Interinstitutionel aftale

af 7. november 2002

mellem Europa-Parlamentet, Rådet og Kommissionen om finansieringen af Den Europæiske Unions Solidaritetsfond, som supplerer den interinstitutionelle aftale af 6. maj 1999 om budgetdisciplin og forbedring af budgetproceduren

(2002/C 283/01)

1. Europa-Parlamentet, Rådet og Kommissionen er blevet enige om følgende fleksibilitetsmekanisme vedrørende EU-Solidaritetsfonden, oprettet ved Rådets forordning (EF) nr. 2012/2002(1), i det følgende benævnt "fonden".

Fonden skal gøre det muligt hurtigt at yde finansiel bistand som omhandlet i den relevante basisretsakt i tilfælde af en større katastrofe i en medlemsstat eller i et kandidatland, der har indledt tiltrædelsesforhandlinger med Den Europæiske Union.

2. Der fastsættes et loft for det årlige beløb, der er til rådighed for fondens afholdelse af udgifter, på 1 mia. EUR. Den 1. oktober hvert år bør mindst en fjerdedel af det årlige beløb fortsat være disponibel til dækning af behov, der måtte opstå indtil udgangen af året. De dele af det årlige beløb, der ikke er opført på budgettet, kan ikke fremføres.

I undtagelsestilfælde, og hvis de resterende finansielle midler, der er til rådighed i fonden i det år, hvor katastrofen, som fastlagt i den relevante retsakt, indtræder, ikke kan dække det støttebeløb, som budgetmyndigheden skønner nødvendigt, kan Kommissionen foreslå, at forskellen finansieres over fondens midler for det følgende år. Fondens budgetloft i det år, hvor katastrofen indtræffer, og det følgende år skal dog under alle omstændigheder overholdes.

3. Når betingelserne for at tage fonden i anvendelse som fastlagt i den relevante basisretsakt er opfyldt, fremsætter Kommissionen et forslag om at iværksætte fleksibilitetsmekanismen. Hvor der er mulighed for at omfordele bevillingerne under det udgiftsområde, hvor der er opstået behov for yderligere midler, skal Kommissionen tage højde herfor i forbindelse med udarbejdelsen af forslaget i overensstemmelse med den gældende finansforordning ved hjælp af det relevante budgetinstrument.

Disse ekstraudgifter tilføjes budgettet under de relevante udgiftsområder i de finansielle overslag, som fastsat i bilag I til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(2).

4. Samtidig med at Kommissionen forelægger sit forslag om at anvende fleksibilitetsmekanismen, indleder den en trepartsprocedure, eventuelt i forenklet form, for at sikre tilslutning fra budgetmyndighedens to parter til, at det er nødvendigt at anvende fleksibilitetsmekanismen, og til de ekstra beløb, der skal tilføjes under hvert udgiftsområde. Budgetmyndighedens to parter træffer på grundlag af en gensidig aftale afgørelse om anvendelse af fleksibilitetsmekanismen efter afstemningsreglerne i artikel 272, stk. 9, femte afsnit, i traktaten om oprettelse af Det Europæiske Fællesskab.

5. På grundlag af den enighed, der tilvejebringes under trepartsproceduren, og den afgørelse, der træffes på grundlag af en gensidig aftale, forpligter budgetmyndighedens to parter sig til at vedtage det relevante ændringsbudget så hurtigt som muligt og helst ved en enkelt behandling i hver institution.

6. Nærværende interinstitutionelle aftale supplerer den interinstitutionelle aftale af 6. maj 1999 om budgetdisciplin og forbedring af budgetproceduren og gælder fra og med regnskabsåret 2002 og i de nuværende finansielle overslags gyldighedsperiode, som defineret i sidstnævnte aftale.

Udfærdiget i Bruxelles, den 7. november 2002.

På Europa-Parlamentets vegne

>PIC FILE= "C_2002283DA.000201.TIF">

Formand

På Rådets vegne

>PIC FILE= "C_2002283DA.000202.TIF">

Formand

Kommissionens vegne

>PIC FILE= "C_2002283DA.000203.TIF">

Formand

(1) EFT L 311 af 14.11.2002, s. 3.

(2) EFT C 172 af 18.6.1999, s. 1.